
RAPORT  COMUN

asupra propunerii legislative pentru modificarea Ordonanţei de urgenţă nr.158/2005 privind concediile şi indemnizaţiile de asigurări sociale de sănătate
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 32/2016 din 17 februarie 2016, cu dezbaterea pe fond a propunerii legislative pentru modificarea Ordonanţei de urgenţă nr.158/2005 privind concediile şi indemnizaţiile de asigurări sociale de sănătate. 

La întocmirea prezentului raport, Comisiile au avut în vedere: 

· avizul favorabil al Consiliul Legislativ (nr.1064/07.10.2015)
· avizul negativ al Comisiei pentru egalitatea de şanse pentru femei şi bărbaţi (nr.4c-17/785/02.03.2016)
· avizul negativ al Comisiei juridice, de disciplină şi imunităţi 
(nr.4c-11/167/01.03.2016)
· avizul negativ al Comisiei pentru buget, finanţe şi bănci 
(nr.4c-2/167/09.03.2016)
· punctul de vedere negativ, al Ministerului Sănătăţii (nr.9274/05.10.2015).

Propunerea legislativă are ca obiect de reglementare crearea cadrului legal privind suportarea din Fondul naţional unic de asigurări sociale de sănătate a indemnizaţiei pentru incapacitate temporară de muncă, începând cu prima zi de incapacitate temporară de muncă şi până la data încetării incapacităţii temporare de muncă a asiguratului sau a pensionării acestuia.

În conformitate cu prevederile Regulamentului Camerei Deputaţilor, Comisiile au dezbătut iniţiativa legislativă în şedinţe separate.
 La şedinţa Comisiei pentru sănătate din data de 1 martie 2016 şi-au înregistrat prezenţa 18 deputaţi din totalul de 19 membri. 
La dezbateri a participat, în conformitate cu prevederile art.55 din Regulamentul Camerei Deputaţilor, republicat, d-l Răzvan Vulcănescu – Subsecretar de Stat în cadrul Ministerului Sănătăţii.
La şedinţa Comisiei pentru muncă şi protecţie socială din data de 14 iunie 2016 şi-au înregistrat prezenţa 23 deputaţi din totalul de 24 membri. 
Raportul comisiilor a fost adoptat cu majoritate de voturi.
Propunerea legislativă a fost respinsă de Senat, în calitate de primă Cameră sesizată, în şedinţa din 15 februarie 2016.

Propunerea legislativă parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor republicat, cu modificările şi completările ulterioare.
În urma finalizării dezbaterilor, membrii celor două comisii propun plenului Camerei Deputaţilor respingerea propunerii legislative, întrucât suportarea de către Fondul naţional unic de asigurări sociale de sănătate a indemnizaţiei de incapacitate temporară de muncă, ar conduce la scăderea contribuţiei angajatorilor pentru concediile şi indemnizaţiile de asigurări sociale de sănătate, precum şi la dezechilibrarea accentuată a fondului destinat concediilor medicale, cu necesitatea alocării de fonduri din bugetul pentru asistenţa medicală şi privarea pacienţilor de servicii medicale.

Întocmit,
Consilier parlamentar Livia Spânu
Consilier parlamentar Decebal Stănescu

